周文璞
正字南仲祭诗
昭阳作噩冬，愁云凝上苍。
我堕豀谷底，卤莽闻公丧。
哲人困中寿，颇谓告者狂。
继执邸吏符，踯蹢抽肝肠。
又闻敛魂魄，玉色貌愈强。
环泣甚危苦，精气都不扬。
一朝委垕地，千岁还天常。
峨冠谢成均，射策何巍昂。
连践中秘书，检校四库藏。
象纬识校尉，篇编嘉议郎。
麟游夜阁黑，凤去旻霄黄。
惟初典郡学，吐血谤可伤。
积叠高于山，党谳空销亡。
故老解嘘枯，新人工绝吭。
灼灼藻火衣，可使绽作裳。
竟罢奉面对，射策裨君王。
愧负临轩恩，穹林摧栋梁。
往者流传诬，圣贤失堤防。
颓裂在眼前，恓怆遥相望。
二纪获敬事，实亚衿佩行。
尝窃季弟称，朽秽敢自将。
束教濡雨露，采撷参差香。
虽罹颠沛忧，梦寐敢自忘。
翻思说待对，按述何微茫。
嗟此盛壮时，倾耳殊匆忙。
但觉异清浊，安知为死生。
发栉逮细碎，罗列置箧箱。
前年日重九，西归旧台城。
蒙索新句咏，挛缩纸半张。
卷头七字吟，持以献我兄。
称许极铢两，逢人便增评。
出示巩雒跋，文字逾西京。
鼎器写饕餮，肉翅两目长。
款曲弥日留，振刷家苑翔。
池水正清洁，砚乱纵横。
斯时惜晼暮，玄袂欹秋阳。
徐步引升榭，如诉后别殃。
命之返里庐，凭籍蜚晚英。
读书与析理，旦旦拘限程。
尔搜嵩磵微，乙亥事颇详。
谨勿摹巷记，视此小传成。
亦勿痛拣择，因笔为文章。
倚棹望江浦，披榛穿翳荒。
掊击祛鬼野，乡志始竄更。
警策入心腹，陡谓千驷轻。
谁子料承应，才间一籥赢。
敕厨具节馔，髹盘糕菊芳。
终席岌飞动，漏下楼鼓镗。
划见睽孤占，{左炎右见}{左炎右见}拖晶荧。
姬孔情可测，一身行自当。
日斜亡集舍，螯跪亡妖祥。
国典啬左丘，地下收回商。
师门锡休诔，恸哭发幽荣。
滕抱倏怊怅，薛譔方施行。
茂洪既篹缀，彷佛日月光。
门户变化久，咫尺未可量。
贫疢裹祭缓，偶然值清明。
雨寒送魂来，素筵见亲情。
熟食侑介推，覆杯嗥后皇。
谅此心靡他，庶几下歆飨。